Štefan Patrik Kováč

Mgr. ThLic. (Th) Mgr. Štefan Patrik Kováč (* 24. február 1970, Piešťany) je slovenský spisovateľ, publicista, učiteľ a evanjelizátor.
Je členom Spolku slovenských spisovateľov (SSS) od roku 2017. Uskutočňuje motivačné a misijné prednášky. Je duchovným poradcom.

Životopis 
Narodil sa 24. februára 1970 v Piešťanoch v rodine elektrotechnického inžiniera. Detstvo strávil v rodnom meste, kde v roku 1988 absolvoval Gymnázium Pierra de Coubertina. Tam bol členom literárneho krúžku Ivana Kraska. Po maturite pokračoval v rokoch 1988 - 1993 v štúdiu na Matematicko-fyzikálnej fakulte Univerzity Komenského v Bratislave. V období 1993 - 1994 nastúpil na základnú vojenskú službu. Následne pracoval v súkromnom sektore na pozícii vedúceho internetového oddelenia v rokoch 1994 - 2000. V roku 2005 absolvoval odbor katolícka teológia so štátnou skúškou z pedagogiky na Rímskokatolíckej cyrilometodskej bohosloveckej fakulte Univerzity Komenského v Bratislave. Na tej istej škole pokračoval postgraduálnym štúdiom teológie, ktoré ukončil v roku 2010 na Katedre biblických vied získaním licenciátu (ThLic.). V rokoch 2018-19 študoval na Teologickej fakulte Trnavskej univerzity. Kandidoval vo voľbách v roku 2020 do Národnej rady SR. V rokoch 2002 - 2012 bol šéfredaktorom kresťanského časopisu Živý prameň.

Bloguje na platformách mojakomunita.sk a postoj.sk, publikoval články a literárne diela v časopisoch Jednota – The Union (USA), Viera a Život, Katolícke noviny, Nahlas, Posol, Slovo medzi nami, Zrno, Miriam a inde, mal príspevky v Rádiu Lúmen a Slovenskom rozhlase. Účinkoval na podujatiach ako Festival mladých rodín v Trnave, Národný týždeň manželstva, "Hosť na Katolíckej univerzite" v Ružomberku, a inde, uskutočňuje misijné a motivačné prednášky a prezentácie. 

Žije a tvorí v Piešťanoch. Manželstvo uzavrel v roku 2001 a má šesť detí: Sára Mária (2002), Judita Alžbeta (2006), Jakub Ján (†2007), Samuel Pavol (2009), Miriam Lýdia (2011) a Dávid Peter (2013).

Tvorba a činnosť 
Ako prozaik debutoval poviedkou List na kríži v americkom krajanskom časopise Jednota (Middletown, Pensylvania) v roku 1994, keď predtým (od roku 1990) prispieval najmä do národne orientovanej tlače. Po prvej poviedke nasledovali v tom istom časopise ďalšie: Svedomie (1994), Blázon (1995), Vášnivý čitateľ (1996) a Cesta vlakom (1997). Poviedka Izmael bola po prvý raz publikovaná v roku 1998.
Nasledovala poviedka Starý dlh, ktorá vyšla po prvý raz v časopise Nahlas v roku 2000 a poviedky zo života bezdomovcov Čierny blondín (1998) a Odpustenie, ktorá vyšla v časopise Zrno v roku 2001. V roku 2017 vyšli krátke útvary v zbierke poviedok Život nie je ľahký. Jeho tvorba sa vyznačuje prevahou reflexívneho tónu nad vykonštruovanosťou príbehu. Orientuje sa na filozofiu života, psychológiu postáv, ich duchovné zápasy a postoje ku metafyzickým hodnotám.

V roku 2014 publikoval prvú zbierku beletrizovaných príbehov Život v Božom požehnaní, v ktorých vychádzal z osobných životných skúseností . V roku 2019 vyšlo pokračovanie Život v Božej moci.

Na poli teológie sa venoval židovským koreňom kresťanskej viery, svoje výskumy v tejto oblasti publikoval v knihách Sviatky Boha 1 (2016) a Sviatky Pána 2 (2020). Spisovateľ v nich rozoberá korene kresťanskej kultúry. V knihe popisuje podrobnosti jednotlivých biblických sviatkov a ich zavŕšenie.
 

V r. 2015 podnikol 1. misijnú cestu do východnej Afriky – do Ugandy. 2. misijnú cestu absolvoval do Ázie – do moslimského Pakistanu v roku 2016. Tretia misijná cesta viedla do Indie (2019), do štátu Andra Pradeš. Účinkoval viackrát v relácii RTVS Orientácie najmä s misijnou tematikou . Pozývajú ho do literárnych rozhlasových relácií (Literárna kaviareň, redaktor Ondrej Rosík). Robí prednášky osobitne pre kresťanskú verejnosť a zúčastňuje sa na besedách s čitateľmi.

Dielo

Próza 
 2014 – Život v Božom požehnaní – 33 beletrizovaných príbehov, ISBN 978-80-971820-8-3, 2. rozšírené a prepracované vydanie (2021) ISBN 978-80-570-2706-5
 2015 – Život s Bohom – príbehy, rozhovory (Sievers, Dawson, Manjakal a Gorman), reportáže (Osvienčim, Žakovce, Metéora a Ravena), ISBN 978-80-971820-7-6
 2017 – Život nie je ľahký –  zbierka poviedok, ISBN 978-80-972010-0-5
 2019 – Život v Božej moci – 37 beletrizovaných príbehov, ISBN 978-80-972010-3-6
 2022 – Zápisky nevojaka, 1. diel.  ISBN 978-80-972010-4-3. Autor v knihe Zápisky nevojaka predstavuje spoločenský román, ktorý odzrkadľuje stav spoločnosti po páde komunizmu a na začiatku budovania Slovenskej republiky II. Hlavnou dejovou líniou je vojenská prezenčná služba Jakuba Jána Ragala. Hlavný hrdina síce nosí uniformu, ale vo vnútri sa necíti byť vojakom. On a jeho spoločníci v príbehu riešia existenciálne otázky života a smrti a spytujú sa, či existuje Boh, alebo je to len idea. Pýtajú sa, čo je pravda, sloboda, zákon, či svedomie v človeku. Román je o boji dobra a zla v ľuďoch, a je určený čitateľom, ktorý hľadajú zmysel života a jeho cieľ.

Cestopisy 
 2016 – Toto je skutočná Afrika (Život ľudí v Ugande),  ISBN 978-80-972010-2-9
 2018 – Život kresťana u moslimov v Ázii – autorove zážitky z misijnej cesty po Pakistane, ISBN 978-80-972010-5-0

Vedecké monografie 
 2016 – Sviatky Boha 1 (Pascha - Pesah, Šavuot, Sukot), ISBN 978-80-972010-1-2
 2020 – Sviatky Pána 2 (Roš ha-Šana, Jom Kipur, Chanuka - Vianoce a Purim), ISBN 978-80-972010-6-7

Iné práce (úzky výber) 
MIsionár - učiteľ, In: Katolícke noviny, roč. 107, 30. aug. 1992, č. 35, str. 13.

Kanadský Furdek, In: Kanadský Slovák (Kanada), č. 39, roč. 50 (1992), str. 8.

Buďme ostražití!, In: Slovenské národné noviny, č. 2, roč. 4 (8), 19. jan. 1993, str. 4.

Slovensko je slobodné!, In: Jednota (USA) The Union, roč. 102, 24. feb. 1993, č. 5384, str. 9.

Drevo s vdýchnutou dušou. In: Jednota (USA) The Union, roč. 106, 1997, č. 5510, str. 18.

Kláštory na skalách - Meteora, In: Zrno, roč. 13, 2002, č. 46, str. 30-31.

Dôstojnosť človeka. In: Viera a život, roč. 12, 2002, č. 2, str. 106-117.

Hebrejská Pascha a ustanovenie Eucharistie. In: Viera a život, roč. 14, 2004, č. 3, str. 227-238. ISSN 13356771.

Hostina hostín. In: Viera a život, roč. 15, 2005, č. 4, str. 57-62. ISSN 13356771.

Kráľovské kňazstvo. In: Živý prameň, roč. 6, 2007, č. 1, str. 45.

Cesta k odpusteniu. In: Posol, roč. 87, 2008, č. 2, str. 8-9.

Dva svety (Slovo muža k ženám), In: Miriam, č. 17, dec. 2008, str. 36-37.

Miesto smútku a utrpenia (Osvienčim). In: Zrno, roč. 23, 2012, č. 21, str. 16-19.

Uganďania žijú v dotyku s prírodou. In: Katolícke noviny, roč. 131, 2016, č. 32, str. 32.

Čo pre mňa znamená vznik SR v roku 1993? In: Literárny týždenník, roč. 31, 2018, str. 4.

Uchrániť kultúrnu osobitosť národa. In: Literárny týždenník, č. 27-28, roč. 34, 2018, str. 9.

Chlapec v okne (poviedka). In: Pútnik svätovojtešský, roč. 150, 2022, str. 148-151.

Rozhovory so spisovateľom 
 Svedectvo z misijnej cesty z Afriky, Rádio Regina Slovenský rozhlas v relácii Duchovné horizonty, redaktorka Marta Franeková, odvysielaný 12. júla 2015.
 Stál v Afrike na rovníku: Misia u ľudí z kmeňa Bakonzo (otázky kládla redaktorka Viera Dusíková), In: Piešťanský denník, 21. augusta 2015, (prvá časť, druhá časť).
 Uvidel viacero tvárí moslimského Pakistanu (V. Dusíková), In: Piešťanský denník, 14. apríl 2016, (Piešťanec učil...).
 So Štefanom Patrikom Kováčom do Pakistanu, rozhovor s redaktorkou Adrianou Borgulovou, Rádio Lúmen, relácia Cestovanie, 5 častí, október-november 2016.
 Byť šťastnou rodinou dnes, svedectvo o živote v rodine, rozhovor s redaktorom Jánom Heribanom, Lúmen fórum, máj 2018.
 Svedectvo o manželstve, rozhovor s kňazom - redaktorom O. Martinom, Rádio Mária, 12. feb. 2020.
 So Štefanom Patrikom Kováčom do Indie, rozhovor s redaktorkou Adrianou Borgulovou, Rádio Lúmen, relácia Cestovanie, nov. 2020.
 Západné ideológie idú proti histórii (s redaktorkou SNN Evou Siskovou), In: Slovenské národné noviny, roč. 36, 4. sept. 2021, č. 18, str. 4.

Referencie

Externé odkazy 
 Štefan Patrik Kováč – o autorovi.
 

Slovenskí spisovatelia